

**ΠΡΩΤΟΚΟΛΛΟ ΣΥΝΕΡΓΑΣΙΑΣ**

**ΓΙΑ ΤΗΝ ΠΡΟΛΗΨΗ ΚΑΙ ΑΝΤΙΜΕΤΩΠΙΣΗ ΤΗΣ ΒΙΑΣ ΚΑΤΑ ΤΩΝ ΓΥΝΑΙΚΩΝ & ΠΑΙΔΙΩΝ**

**ΜΕΤΑΞΥ**

**ΤΟΥ ΔΗΜΟΥ ΒΕΡΟΙΑΣ**

**ΚΑΙ**

**ΤΩΝ ΣΥΝΕΡΓΑΖΟΜΕΝΩΝ ΦΟΡΕΩΝ ΔΙΚΤΥΩΣΗΣ**

**Ο Δήμος Βέροιας και οι παρευρισκόμενοι φορείς προέβησαν τη Τετάρτη 27 Νοεμβρίου 2013 στη σύνταξη ενός άτυπου – ανοιχτού πρωτοκόλλου συνεργασίας για δικτύωση με σκοπό την παροχή υπηρεσιών υποστήριξης, περίθαλψης και κοινωνικής ένταξης σε γυναίκες θύματα έμφυλης βίας και τα παιδιά αυτών.**

**Σκοπός**

Σκοπός του δικτύου είναι από κοινού ανάληψη δράσης των μελών του με κάθε πρόσφορο μέτρο και η συνεργασία αυτών για την πρόληψη και αντιμετώπιση του φαινομένου της γυναικείας και παιδικής κακοποίησης και η προώθηση της ενημέρωσης όλων όσων σχετίζονται με τη γυναίκα και το παιδί.

**Στόχοι**

* Η ανάπτυξη και η προώθηση της διατομεακής και διεπιστημονικής συνεργασίας μεταξύ των μελών.
* Η ανάπτυξη, υποστήριξη και εφαρμογή κατάλληλων προγραμμάτων για την πρόληψη και αντιμετώπιση των μορφών κακοποίησης.
* Η προβολή των προτάσεων και δράσεων στα Μ.Μ.Ε. για την κινητοποίηση του κοινωνικού συνόλου.
* Η ανταλλαγή πληροφοριών και τεχνικών παρέμβασης, καθώς και εμπειριών προκειμένου να διασφαλίζεται η ποιοτική παροχή υπηρεσιών προς τις γυναίκες και τα παιδιά.
* Η συμμετοχή σε εθνικά, κοινοτικά, περιφερειακά κτλ. Προγράμματα για την πρόληψη και αντιμετώπιση της ενδοοικογενειακής βίας.
* Η ενημέρωση και ανταλλαγή πληροφοριών μεταξύ των φορέων στο δίκτυο και η συμμετοχή και συνεργασία και με άλλα διεθνή και εθνικά δίκτυα κοινού ενδιαφέροντος.

**Συνεργαζόμενοι φορείς είναι οι παρακάτω:**

* ***Το Κέντρο Συμβουλευτικής Υποστήριξης Γυναικών του Δήμου Βέροιας*** το οποίο εδρεύει στην Βέροιαεπί της οδού Καπετάν Άγρα, αρ., 3Α νομίμως εκπροσωπούμενος από την Δ/ντρια Κοινωνικής Προστασίας, Παιδείας και Πολιτισμού του Δήμου κα. Αναστασία Μαρασλή.

Το Κέντρο παρέχει:

* τη συμβουλευτική και ολοκληρωμένη ψυχοκοινωνική υποστήριξη των γυναικών θυμάτων βίας (κυρίως ενδοοικογενειακή βία και trafficking) και των παιδιών τους.
* τη διοργάνωση σεμιναρίων, για την ευαισθητοποίηση και την ενημέρωση των εργαζομένων που επιθυμούν να προσφέρουν τις υπηρεσίες τους στις γυναίκες θύματα βίας.
* την παροχή κάθε πληροφορίας που αφορά στην αντιμετώπιση της έμφυλης βίας μέσω του δικτύου που διατηρεί συνεργαζόμενων φορέων και προσώπων (τηλεφωνήματα απ’ όλους τους φορείς – μέλη του δικτύου που μπορούν να ζητούν την υποστήριξη περιστατικού όλες τις ώρες με πρώτο τηλ υπηρεσίας 2331065304 και για τις μη εργάσιμες μέρες θα ισχύει ο ίδιος αριθμός που θα αναλάβει να εξυπηρετήσει η ψυχολόγος ή η κοινωνική λειτουργός)
* υπηρεσίες παραπομπής ή συνοδείας των θυμάτων όποτε αυτό απαιτείται (νοσοκομείο, ξενώνες, αστυνομικές και εισαγγελικές αρχές κ.α.)
* υπηρεσίες νομικής συμβουλευτικής και πληροφόρησης στις γυναίκες – θύματα βίας σε συνεργασία με νομικό.
* ***Σύλλογος «Πρωτοβουλία για το Παιδί»****,* που εδρεύει στη Βέροια, επί της οδού Πλατεία Ζωγιοπούλου, αρ.,3 νομίμως εκπροσωπούμενο από τον Πρόεδρό του κ. Σιδηρόπουλο Αριστοτέλη.Προσφέρει:
* **Πρωτοβάθμια Κοινωνική Φροντίδα(Κέντρο Ημερήσιας Φροντίδας-Διημέρευσης)**

Δυναμικότητα: έως 17 παιδιά, ηλικίας από 5 έως 18 ετών και των δύο φύλλων.

Εμβέλεια: Νομός Ημαθίας.

Παρέχονται:

1.Φροντίδα και προστασία παιδιών σε ανάγκη και σε κίνδυνο.

2.Στήριξη των οικογενειών τους.

3.Παροχή υλικής και ψυχοκοινωνικής υποστήριξης σε ευπαθή άτομα και οικογένειες.

4.Προώθηση Αναδοχής.

5.Επιστημονικές δράσεις ενημέρωσης κοινού και επιμόρφωσης εθελοντών.

* **Κέντρο Αναφοράς και Παροχής Συμβουλευτικής**

Εμβέλεια: Νομοί Ημαθίας, Κοζάνης, Πέλλας, Πιερίας .

Παρέχονται:

1.Ανίχνευση και υποδοχή περιστατικών παραμέλησης, κακοποίησης, εκμετάλλευσης και εγκατάλειψης ανηλίκων.

2.Άμεση αντίδραση σε περιστατικά ενδοοικογενειακής βίας, ενδοσχολικής βίας, μεγάλης ένδειας.

3.Συνεργασία με τις Αρχές και τους εντεταλμένους θεσμικούς παράγοντες.

4.Στήριξη και ενδυνάμωση οικογενειών.

* **Δευτεροβάθμια Κοινωνική Φροντίδα**

(Κλειστή φιλοξενία στο Σπίτι της Βεργίνας)

Δυναμικότητα: έως 20 παιδιά και των δύο φύλλων.

Εμβέλεια: Κεντρική και Δυτική Μακεδονία

Παρεχόμενες υπηρεσίες :

1.Παροχή κλειστής φιλοξενίας σε παιδιά που βρίσκονται σε ανάγκη και σε κίνδυνο, κατόπιν εισαγγελικής διάταξης ή σχετικής δικαστικής απόφασης.

2.Όλες οι αναφερθείσες παροχές ανοικτής φιλοξενίας, που προσφέρονται και στο Κέντρο Ημερήσιας Φροντίδας.

3.Διατήρηση της επαφής με τις οικογένειες (προγραμματισμένες επισκέψεις).

4.Ένταξη στο σχολικό και κοινωνικό περιβάλλον της περιοχής, με διεξαγωγή κοινωνικών εκδηλώσεων, ανάπτυξη κοινωνικών σχέσεων κλπ, με ιδιαίτερη μέριμνα για την αποφυγή ιδρυματοποίησης.

* **Επιστημονική Δράση - Εθελοντισμός**

1.Πραγματοποίηση επιστημονικών εκδηλώσεων ενημέρωσης του κοινού με συναφή θεματολογία.

2.Ενημέρωση του κοινού και επιμόρφωση των εθελοντών σε θέματα γενικού ενδιαφέροντος (ενδοοικογενειακή βία, κακοποίηση παιδιών, ενδοσχολική βία, ουσιοεξάρτηση, χρήση διαδικτύου, κοινωνικός αποκλεισμός, τρόποι αντιμετώπισης των φαινομένων κλπ).

3.Ειδικά σεμινάρια εκπαίδευσης εθελοντών.

4.Εκδηλώσεις επιβράβευσης εθελοντών.

5.Ετήσιο Συνέδριο, με θέματα από τη λειτουργία δομών κλειστής φιλοξενίας στην Ελλάδα και στο εξωτερικό, με σκοπό τη δικτύωση και τον συντονισμό μαζί τους, καθώς και από τον ακαδημαϊκό χώρο.

6.Προώθηση του θεσμού της Αναδοχής, στην τοπική κοινωνία.

7.Συμμετοχή σε τοπική, εθνική και διεθνή δικτύωση.

* ***Σύλλογος Κοινωνικής Παρέμβασης ‘’ΕΡΑΣΜΟΣ’****’*, που εδρεύει στη Βέροια επί της οδού Βούλας Χατζίκου 10, νομίμως εκπροσωπούμενο από την Πρόεδρό του κα. Ελένη Παπαδοπούλου.

Λειτουργεί σε 24ωρη βάση παρέχοντας ηθική και υλική στήριξη: α) στα περιστατικά βίας, β) τους εθελοντές και γ) το κοινωνικό σύνολο.

**Α) Στα περιστατικά βίας**

* υπηρεσίες α’ βαθμού σε γυναίκες θύματα κάθε μορφής βίας με ψυχολογική, κοινωνική και νομική στήριξη
* υπηρεσίες β’ βαθμού με υποδοχή και φιλοξενία γυναικών θυμάτων βίας και των παιδιών τους στον ξενώνα φιλοξενίας του Συλλόγου
* υπηρεσίες συνοδείας ‘η παραπομπής των θυμάτων όποτε αυτό απαιτείται σε εμπλεκόμενους φορείς( νοσοκομείο, αστυνομικές αρχές, εισαγγελικές αρχές κ.α.
* υπηρεσίες κοινωνικής έρευνας και κάλυψης βιοτικών και κοινωνικών αναγκών
* υποστήριξη των γυναικών αλλά και των παιδιών και του οικογενειακού και του κοινωνικού περιβάλλοντος για ομαλή επανένταξη.
* δικτύωση με τους εμπλεκόμενους φορείς και δομές πρόληψης αντιμετώπισης και φιλοξενίας περιστατικών θυμάτων βίας σε τοπικό και υπερ - τοπικό επίπεδο.
* υπηρεσίες παραπομπής ή συνοδείας των θυμάτων όποτε αυτό απαιτείται (νοσοκομείο, αστυνομικές και εισαγγελικές αρχές κ.α.).

**Β) Στους εθελοντές**

* οργάνωση και υλοποίηση εξιδεικευμένων δράσεων ενημέρωσης, εκπαίδευσης, εμψύχωσης & κινητοποίησης του δικτύου εθελοντών του Συλλόγου.

**Γ) Στην κοινωνία**

* υπηρεσίες πρόληψης, αντιμετώπισης του φαινομένου της βίας μέσω της ευαισθητοποίησης της κοινής γνώμης και των εμπλεκόμενων φορέων, με τη διοργάνωση επιμορφωτικών σεμιναρίων, ημερίδων και εκδηλώσεων.
* ***Αστυνομική Διεύθυνση Ημαθίας*** που εδρεύει στη Βέροια επί της οδού Σαμψούντος & Σ. Πέτρουλα, αρ., 1 νομίμως εκπροσωπούμενο από τον Αστυνομικό Διευθυντή Ημαθίας κ. Νικόλαο Μπαντουβάκη.
* την ευαισθητοποίηση και ενημέρωση των εργαζομένων σε θέματα βίας που αφορά στη γυναίκα και στο παιδί μέσω ημερίδων & εκδηλώσεων.
* παροχή πλαισίου αναφοράς περιστατικών
* παραπομπή περιστατικών στους αρμόδιους φορείς
* επιτήρηση ή φρούρηση των εγκαταστάσεων όλων των δομών, σε περιπτώσεις που αυτό επιβάλλεται για την ασφάλεια κακοποιημένων γυναικών-παιδιών (ενδοϋπηρεσιακή κοινοποίηση λίστας στοιχείων επικοινωνίας των δομών που χρήζουν φύλαξης).
* ***Γενικό Νοσοκομείο Βέροιας***που εδρεύει στη Βέροια, επί της οδού Συνοικισμός Παπάγου, νομίμως εκπροσωπούμενο από την Διευθύντρια Νοσηλευτικής Υπηρεσίας κα. Μαρία Παπαϊωάννου.
* υποδοχή περιστατικών περίθαλψης & αποκατάστασης της σωματικής τους υγείας
* οργάνωση προγράμματος επιμόρφωσης στελεχών ψυχικής υγείας σε θέματα διαχείρισης μετατραυματικού στρες (PTSD) σε συνεργασία με τον κ. Κατόγλου (πιθανός τόπος υλοποίησης προγράμματος το Γ.Ν.Β.).
* ***Δ/νση Δημόσιας Υγείας και Κοινωνικής Μέριμνας***που εδρεύει στη Βέροια επί της οδού Μητροπόλεως, αρ., 44 νομίμως εκπροσωπούμενη από την Ψυχολόγο κα. Δήμητρα Τσίτσα και τις κοινωνικούς λειτουργούς κα. Αλεξάνδρα Καλαιτζίδου και κα. Αθανασία.Καλαιτζίδου.
* ψυχολογική πραγματογνωμοσύνη και διενέργεια κοινωνικής έρευνας κατά τις ρυθμίσεις του άρθρου 226 παρ.1 του κώδικα ποινικής ΚΠΔ, όπως αυτό προστέθηκε με την παράγραφο 4 του άρθρου 3 του Ν. 3625/2007’ (ΦΕΚ Α’ 290/24-12-2007) <<Εγκλήματα κατά της γενετήσιας ελευθερίας και εγκλήματα οικονομικής εκμετάλλευσης της γενετήσιας ζωής>>.
* εφαρμογή του Ν. 3500/2006 <<Για την αντιμετώπιση της ενδοοικογενειακής βίας και άλλες διατάξεις>> το οποίο αφορά πλημμελήματα ενδοοικογενειακής βίας.
* Ψυχοκοινωνική παρέμβαση και υποστήριξη σε καταστάσεις κρίσης εξαιτίας διάφορων ψυχοπιεστικών συνθηκών στην κακοποιημένη γυναίκα-οικογένεια με στόχο την πρόληψη και αντιμετώπιση της έμφυλης βίας.
* οι παρεμβάσεις κατευθύνονται τόσο στα συμπτώματα όσο και στις γενικότερες δυσκολίες, ενώ η προσέγγιση των παραπάνω περιπτώσεων ακολουθεί ένα ευέλικτο σχήμα και απευθύνεται σε όλες τις ηλικίες. Ο ενδιαφερόμενος μπορεί να προσέλθει μόνος του ή να παραπεμφθεί από άλλες υπηρεσίες και φορείς.
* εφαρμογή προγράμματος Κοινωνικής Εφημερίας σε συνεργασία με Αστυνομικές & Δικαστικές Αρχές.
* τοποθέτηση στον πίνακα πραγματογνωμόνων σύμφωνα με αιθμ.82/2013 και 85/2013 βουλεύματα του Συμβουλίου Πλημμελειοδικών Βέροιας, των υπαλλήλων της υπηρεσίας μας (Ψυχολόγου, Κοινωνικών Λειτουργών).
* Κοινωνική Έρευνα & διαδικασίες παραπομπής και διασύνδεσης, για την κακοποιημένη γυναίκα/παιδί.
* συνεργασία με αρμόδιους φορείς για την υποστήριξη της κακοποιημένης γυναίκας-οικογένειας.
* ***Επιτροπή Ισότητας***του Δήμου Βέροιας που εδρεύει στο Μακροχώρι Ημαθίας νομίμως εκπροσωπούμενη από την Πρόεδρο της κα. Βαρβάρα Σταυροπούλου.
* θεωρητική τεκμηρίωση, εισήγηση & γνωμοδότηση για πολιτικές ισότητας και πρόληψης της έμφυλης βίας προς το Δημοτικό Συμβούλιο του Δήμου Βέροιας.
* υλοποίηση δράσεων ευαισθητοποίησης κοινωνικής γνώμης
* πιθανή παραπομπή περιστατικών βίας (κακοποιημένων γυναικών).
* ***Ιερά Μητρόπολη Βεροίας, Ναούσης & Καμπανίας* που εδρεύει στην Βέροια,** επί της οδού Μητροπόλεως, αρ.30 ,και η οποία εκπροσωπείται στη συγκεκριμένη συνεργασία φορέων, από τη Νομική Εκπρόσωπο της κα. Τζήμα Συρμούλα. Προσφέρει:
* πνευματική, ηθική & υλική συμπαράσταση
* αρωγός ελπίδας & υποστήριξης γυναικών/παιδιών θυμάτων βίας
* πιθανή παραπομπή, σε περίπτωση εντοπισμού, περιστατικών βίας
* υλοποίηση ομιλιών και δράσεων σε επίπεδο ευαισθητοποίησης της κοινωνικής γνώμης
* ***Επιμελητεία Ανηλίκων Βέροιας*** που εδρεύει στη Δικαστικό Μέγαρο Βέροιας νομίμως εκπροσωπούμενη από τον Επιμελητή Ανηλίκων κ. Κωσταντίνο Μύζα
* εκτίμηση αναγκών, συμβουλευτική και παρέμβαση δικαστικά και εξωδικαστικά για τον ανήλικο, τη μητέρα - γυναίκα και την οικογένειά του.
* παραπομπή περιστατικών σε περιπτώσεις βίας.
* διερεύνηση της δυνατότητας δωρεάν νομικής βοήθειας (συμπλήρωση σχετικών εγγράφων, υπεύθυνων δηλώσεων & υποβολή τους στο Πρωτοδικείο)
* έρευνα σχετικά με το οικογενειακό-κοινωνικό προφίλ του ανήλικου θύτη & παρακολούθηση της πορείας των υποθέσεων.

Τα παραπάνω από κοινού συμφώνησαν και συνυπογράφουν τα συμβαλλόμενα μέρη, σε απόδειξη των οποίων συντάχθηκε το παρόν και υπογράφεται από όλους τους συνεργαζόμενους φορείς δικτύωσης.

**ΥΠΟΓΡΑΦΕΣ ΝΟΜΙΜΩΝ ΕΚΠΡΟΣΩΠΩΝ ΣΥΝΕΡΓΑΖΟΜΕΝΩΝ ΦΟΡΕΩΝ**

* **Δήμος Βέροιας – Κέντρο Συμβουλευτικής Υποστήριξης Γυναικών**
* **Σύλλογο «Πρωτοβουλία για το Παιδί**
* **Σύλλογος κοινωνικής παρέμβασης <<ΕΡΑΣΜΟΣ>>**
* **Αστυνομική Διεύθυνση Ημαθίας**
* **Γενικό Νοσοκομείο Βέροιας**
* **Δ/νση Δημόσιας Υγείας και Κοινωνικής Μέριμνας**
* **Πρόεδρος Επιτροπής Ισότητας**
* **Ιερά Μητρόπολη Βεροίας, Ναούσης & Καμπανίας**
* **Επιμελητεία Ανηλίκων**